Publication: Magyar Közlöny
Issue: MK-2003-92 (Year: 2003, Number: 92)
Era: 1990-2004
Section: A közmûves ivóvízellátásról és a közmûves szennyvízelvezetésrõl szóló 38/1995. (IV. 5.) Korm. rendelet
Paragraph Index: 886

h) egyéb, a szerzõdõ felek által lényegesnek tartott feltételeket.” Megállapítottam, hogy a szerzõdésben a társaság az érintett fogyasztó személyazonosító igazolványának számára, illetve a munkahelyre is rákérdez. A cég jogászainak álláspontja szerint a társaság a pontos azonosítás miatt kérheti a szerzõdésben szereplõ adatokat, de a fogyasztónak a név, a lakcím, valamint a körzet-fogyasztószám kivételével az adatokat megadni nem kötelezõ. Errõl az álláspontról a szerzõdés szövege alapján az érintett fogyasztót nem tájékoztatják. Erre a gyakorlatra irányította rá a figyelmet az Ön beadványa is. Álláspontom szerint a kormányrendelet és az Avtv. alapján a szolgáltató akkor kérheti a személyazonosító igazolvány számra, illetve a munkahelyre vonatkozó adatokat, ha az érintett azok kezeléséhez hozzájárul, vagyis szintén a kormányrendelet szerinti egyéb lényeges feltételnek tekinti és az adatkérés és kezelés az Avtv. célhozkötöttségre vonatkozó 5. §-ának szabályai szerint indokolt, mivel: „személyes adatot kezelni csak meghatározott célból, jog gyakorlása és kötelezettség teljesítése érdekében lehet. Az adatkezelésnek minden szakaszában meg kell felelnie e célnak. Csak olyan személyes adat kezelhetõ, amely az adatkezelés céljának megvalósulásához elengedhetetlen, a cél elérésére alkalmas, csak a cél megvalósulásához szükséges mértékben és ideig. Kötelezõ adatszolgáltatáson alapuló adatkezelést közérdekbõl lehet elrendelni.” Bár a szerzõdések tartalmát a felek szabadon állapítják meg, mégis a közmûveknek – szerzõdéskötési kötelezettségükre figyelemmel – a tömegesen megkötött fogyasztási szerzõdésekkel kapcsolatban méltányolható azon érdekük, hogy a fogyasztó személyét a név és a lakcím, illetve a fogyasztási hely adatain túl egyéb, a személyi adat- és lakcímnyilvántartásban szereplõ adatok segítségével azonosítsa. Az Adatvédelmi Biztos Irodájának joggyakorlatában elfogadott adatkör az érintett születési helyére, idejére és az anyja nevére terjed még ki, ugyanis ezek a fenti adatokkal együtt a fogyasztót az õt terhelõ változásbejelentési kötelezettség elmulasztása esetén is azonosíthatóvá teszik a személyi adat- és lakcímnyilvántartásból. Mivel a közszolgáltatók tevékenységét szabályozó törvények végrehajtási rendeletei a közmûszolgáltatási szerzõdések tartalmát illetõen egymástól is eltérõ és esetenként homályos megállapításokat tartalmaznak, azt a látszatot keltik, hogy a közmûvek tetszõlegesen határozhatják meg a blankettaszerzõdésben kért adatokat. Jelenleg még az elõbbiekben felsorolt, álláspontom szerint indokolt mértékû adatgyûjtéshez és felhasználáshoz sincs közvetlen törvényi felhatalmazásuk, így azok megadására a fogyasztókat kötelezni nem lehet. A kezelt személyes adatokat – a célhozkötöttség elvének megfelelõen – csak a szerzõdésbõl folyó jogok gyakorlása, illetve kötelezettségek teljesítése érdekében lehet felhasználni az ehhez szükséges mértékben és ideig. Mivel széles kört érintõ adatbázisról van szó, az adatkezelés törvényességének folyamatos fenntartása és ellenõrzése érdekében kétirányú megoldás is javasolható. Az egyik, hogy a közmûszolgáltató iratkezelési szabályzatát az adatkezelésre vonatkozó szabályokkal egészíti ki, adatvédelmi garanciák beépítésével, vagy a másik – még jobb – megoldásnak tekinthetõ, ha külön adatvédelmi szabályzat kidolgozásával biztosítják az érintettek információs önrendelkezési jogának érvényesülését.

Source: https://magyarkozlony.hu/hivatalos-lapok/8039bfe0f40276fecc23262d919aa7c1d80a9e23/dokumentumok/39e812c3fbf1ff2c517187a4321c7fadafe02615/letoltes